Дончо Лазаров
Дончо Лазаров Сойтариев (Сойтериов), наричан Даскала, е български просветен деец и революционер, тиквешки войвода на Вътрешната македоно-одринска революционна организация.

Биография 

Дончо Лазаров е роден в 1878 година в тиквешкото село Ваташа. Завършва българското педагогическо училище в Скопие, след което е учител в родния си край. През лятото на 1903 година участва в организирането на нелегална работилница в училището във Ваташа за изработване на облекло за четите на ВМОРО. През септември същата година участва в нападението на чифлика на Азис ага край село Моклище.

През ноември 1904 година Лазаров напуска учителстването си в тиквешкото село Ресава и заедно с Йованче Попантов и Михаил Шкартов става четник в четата на Добри Даскалов. В края на 1905 година е назначен за районен войвода в Тиквеш и остава на този пост с малки прекъсвания до Хуриета през 1908 година.

След Младотурската революция се отдава на политическа дейност. През 1909 – 1910 година е един от основателите и активисти на Народната федеративна партия (българска секция).

През юни 1913 година е един от ръководителите на Тиквешкото въстание, а след потушаването му продължава борбата против сръбските власти като войвода в Кратовско.

След 1920 година се заселва в Петрич и работи на административни длъжности. През 1921 година за кратко време е кмет на града, а по-късно за известно време е член на Окръжната постоянна комисия. През октомври 1925 година по време на Петричкия инцидент участва в защитата на Петрич от гръцкото нашествие. Към 1930 година е председател на Македонското благотворително братство „Христо Матов“ в града.

Умира на 25 януари 1950 година в Петрич. Името „Дончо Лазаров“ носи улица в Петрич.

Литература 
 „Разбунтуваната Тиквешија; Според спомените на водачот на бунтот Дончо Лазаров“, публикувано в „Револуционерните борби во Тиквешиjата. Спомени и материjали. Кн. 2“, Државен архив на Република Македониjа, Скопје, 2001 година

Бележки 

Дейци на ВМОРО
Български революционери от Македония
Кметове на Петрич
Български политици от Македония
Членове на Народната федеративна партия (българска секция)
Възпитаници на Скопското българско педагогическо училище
Хора от община Кавадарци
Борци срещу сръбската въоръжена пропаганда в Македония
Борци срещу гръцката въоръжена пропаганда в Македония
Починали в Петрич
Участници в Тиквешкото въстание
Български просветни дейци от Македония
Дейци на Македонските братства
Български имигранти от Македония в Петрич